《水龙吟 西湖怀古》
宋代·陈德武

东南第一名州，西湖自古多佳丽。临堤台榭，画船楼阁，游人歌吹。

十里荷花，三秋桂子，四山晴翠。使百年南渡，一时豪杰，都忘却、平生志。

可惜天旋时异，藉何人、雪当年耻？登临形胜，感伤今古，发挥英气。

力士推山，天吴移水，作农桑地。借钱塘潮汐，为君洗尽，岳将军泪！

作者简介：陈德武（生平不详）三山（今福建福州）人。有《白雪遗音》一卷。其《望海潮》词云：“之官路远，篙师又促旧航。”又同调云：“三分春色，十分官事。”盖尝出仕，道经钱塘、桂林、睢宁、浔阳等地。余皆不详。